Peter Jæger-Leirvik

Peter Jæger-Leirvik (født 29. april 1892 på Foldereid i Nord-Trøndelag, død 22. november 1969 samme sted) var en norsk avisredaktør, gårdbruker, lokalhistoriker og politiker.

Han var sønn av gårdbruker Peter Edvard Petersen og Sofie Sveinsdatter, og vokste opp på morsslektens gård, Nedre Leirvik på Foldereid. Han giftet seg i 1920 med Birgitte Fuglstad.

Han hadde bakgrunn fra den frilynte ungdomsbevegelsen. Med sete i Trondheim var han redaktør i målsaks- og venstreorganet Olsok fra 1918 til 1920. Han tilhørte kretsen rundt Nils Trædal som foranlediget dannelsen av Bondepartiet i 1920. Fra 1920 til 1930 var Jæger-Leirvik redaktør i partiorganet Namdalen i Namsos, fra 1927 med K.A. Jenssen som medredaktør. De neste årene var han omreisende tillitsmann og ledet Bondelagets ungdomsnemnd. Han var også Foldereids ordfører fra 1932 til 1934.

Under okkupasjonen meldte han seg inn i NS. Okkupasjonsmyndighetene oppnevnte ham til Foldereids ordfører samt varaformann i det NS-kontrollerte Bondesambandet (1941–1945). I landssvikoppgjøret ble Jæger-Leirvik i 1949 frikjent for ordførergjerningen og tilknytningen til Bondesambandet, men dømt til ett års fengsel for medlemskapet i NS.

På Foldereid kjøpte han underbruket Svinnstien i 1919, men flyttet ikke dit før 1926. Etter en brann på Svinnstien i 1932 kjøpte han hovedbruket Nedre Leirvik. Sønnen Sveinung Leirvik overtok i 1955; han ble også ordfører.

Jæger-Leirvik etterlot seg et stort lokalhistorisk materiale om Namdalen.

Referanser 

Personer fra Vikna kommune
Ordførere i Foldereid
Norske bønder
Norske redaktører
Norske lokalhistorikere
Sp-ordførere i Nord-Trøndelag
NS-ordførere i Nord-Trøndelag
Medlemmer av Nasjonal Samling
Nordmenn fra andre verdenskrig
Nordmenn dømt i landssvikoppgjøret etter krigen